મધ્યપ્રદેશમાં ગત દિવસોમાં વિધાનસભાની બે બેઠકોની યોજાયેલી પેટા ચૂંટણીમાં બંને બેઠકો પર કોંગ્રેસે પોતાનું વર્ચસ્વ જાળવી રાખ્યું છે. આમ છતાં કોંગ્રેસ માટે આ વિજય બહુ ખુશ થવા જેવો નથી. કારણ એ છે કે બંને બેઠકો પર કોંગ્રેસની અગાઉની સરસાઈમાં ઘટાડો થયો છે. આ બંને બેઠકો જ્યોતિરાદિત્ય સિંધિયાના લોકસભા મતવિસ્તારમાં આવેલી છે. એથી તેમના માટે આ પ્રતિષ્ઠાનો જંગ હતો. કોંગ્રેસના ઉમેદવારો સામે આ વખતે બહુજન સમાજ પાર્ટીએ કોઈ ઉમેદવાર ઊભા રાખ્યા ન હતા. એ હિસાબે કોંગ્રેસના વિજયમાં મતોની સરસાઈમાં વધારો થવો જોઈતો હતો. તેને બદલે તેમાં ઘટાડો થયો છે.